Budyšin (SN). „aufTakt – dźiwadło rejuje“ rěka hesło programa, z kotrymž zahaji Budyski Kamjentny dom kónc tydźenja swoje lětuše poskićenja. Na předstajenjomaj sobotu, 9. januara, w 19 hodź. a nazajtra w 15 hodź. skutkuja sobu holcy a hólcy rejwanskeho studija Wendisch a Korzymskeho ansambla TanzART, breakdancery skupiny Senftown Collective kaž tež dźěći a młodostni z inscenaciju „Rjadowniska jězba 2050“.
Rejwanske studijo Wendisch prezentuje choreografije ze swojeho aktualneho programa, kotryž wopřijima klasiske elementy runje tak kaž jazz, tango a afriske reje. Korzymski ansambl pokaza wurězki ze swojeje rejwanskeje show „India Masala“. Z choreografijemi a w originalnych pisanych kostimach wotwjedu rejwarki a rejwarjo publikum do bohateje a mnohostronskeje indiskeje kultury. Lubowarjo breakdanca pak smědźa so na runjewon akrobatiske poskićenja wjeselić. K zakónčenju programa předstaji nimale 40 dźěći a młodostnych swoju rejohru wo rjadowniskej jězbje, z kotrejž dóstanu přihladowarjo futuristiski dohlad do lěta 2050.
ces_Latn szl_Latn